PATVIRTINTA

Marijampolės „Šaltinio“ pagrindinės

mokyklos direktoriaus

2017 m. birželio 22 d. įsakymu Nr. V1-100

PRITARTA

Marijampolės „Šaltinio“ pagrindinės mokyklos

Mokytojų tarybos 2017 m. birželio 8 d.

protokolu Nr. V3-3

**MARIJAMPOLĖS „ŠALTINIO“ PAGRINDINĖS MOKYKLOS 1-10 KLASIŲ MOKINIŲ MOKYMOSI PASIEKIMŲ IR PAŽANGOS VERTINIMO NUOSTATOS**

**BENDROJI DALIS**

1. Marijampolės „Šaltinio“ pagrindinės mokyklos 1-10 klasių mokinių mokymosi pasiekimų ir pažangos vertinimo nuostatos (toliau - nuostatos) parengtos vadovaujantis Pradinio, pagrindinio ir vidurinio ugdymo programų aprašu, patvirtintu Lietuvos Respublikos švietimo ir mokslo ministrės 2015 m. gruodžio 21 d. įsakymu Nr. V-1309, Pradinio ir pagrindinio ugdymo bendrosiomis programomis, patvirtintomis Lietuvos Respublikos švietimo ir mokslo ministro 2008 m. rugpjūčio 26 d. įsakymu Nr. ISAK-2433, Nuosekliojo mokymosi pagal bendrojo ugdymo programas tvarkos aprašu, patvirtintu Lietuvos Respublikos švietimo ir mokslo ministro 2012 m. gegužės 8 d. įsakymu Nr. V-766, Bendraisiais ugdymo planais.
2. Nuostatose vartojamos sąvokos:

2.1. **Mokinių pasiekimų ir pažangos vertinimas** – kriterijais grįstas ugdymosi ir mokymosi stebėjimas ir grįžtamasis ryšys, informacijos apie mokymosi procesus ir rezultatus rinkimas ir kaupimas, interpretavimas ir naudojimas mokymo ir mokymosi kokybei užtikrinti.

2.2. **Formuojamasis ugdomasis vertinimas** – ugdymo(si) procese teikiamas abipusis atsakas, grįžtamasis ryšys, padedantis mokiniui gerinti mokymą(si), nukreipiantis, ką dar reikia išmokti, leidžiantis mokytojui pritaikyti mokymą, siekiant kuo geresnių rezultatų.

2.3. **Įsivertinimas** – paties mokinio ugdymosi proceso, pasiekimų ir pažangos stebėjimas, vertinimas ir apmąstymas, nusimatant tolesnius mokymosi žingsnius.

2.4. **Diagnostinis vertinimas** – vertinimas, kuriuo išsiaiškinami mokinio pasiekimai ir tam tikru mokymosi metu padaryta pažanga, numatomos tolesnio mokymosi galimybės, pagalba sunkumams įveikti.

2.5. **Apibendrinamasis sumuojamasis vertinimas** – formaliai patvirtinti mokinio ugdymosi rezultatai, baigus programą, kursą, modulį ar kitą mokymosi etapą.

**MOKINIŲ MOKYMOSI PASIEKIMŲ IR PAŽANGOS VERTINIMO TIKSLAI**

3. Mokinių mokymosi pasiekimų ir pažangos vertinimo tikslai:

3.1. nustatyti mokinių pasiekimų lygį bei pažangą, išsiaiškinti kiekvieno mokinio stiprybes, ugdymosi poreikius ir kartu su mokiniu bei jo tėvais (globėjais, rūpintojais) priimti sprendimus dėl tolesnio mokymosi žingsnių, mokiniui būtinos pagalbos;

3.2. palaikyti mokymąsi ir teikti savalaikį atsaką (grįžtamąjį ryšį) mokiniams ir mokytojams, gerinant mokymo(si) proceso kokybę;

3.3. apibendrinti, susumuoti atskiro mokymosi laikotarpio (baigiant pusmetį, mokslo metus) ar mokymosi pagal pradinio, pagrindinio ugdymo programą rezultatus ir sertifikuoti;

3.4. vertinti ugdymo kokybę, identifikuoti problemas ir inicijuoti reikalingus sprendimus.

**VERTINIMO NUOSTATOS IR PRINCIPAI**

1. Ugdymo(si) procese svarbus formuojamasis vertinimas, grįstas mokytojo ir mokinio sąveika ir palaikantis mokymąsi. Mokytojas stebi mokinių mokymąsi, jų bendradarbiavimą, įsitraukimą, pastangas, mokymosi būdus, sunkumus ir padeda suprasti mokiniui, kas jau išmokta, ko dar reikia mokytis, kaip įveikti sunkumus, kokie mokymosi būdai veiksmingi. Mokiniai, konsultuojami mokytojo, pagal kriterijus mokosi vertinti vienas kito ir savo darbą, įsivertinti pasiekimus ir pažangą
2. Ugdymo procese formuojamasis vertinimas derinamas su diagnostiniu ir kaupiamuoju vertinimu. Vertinimo (pripažinimo) ir įsivertinimo metodai bei procedūros, vertinami ir įsivertinami ugdymosi rezultatai, vertinimo informacijos panaudojimas atitinka ugdymo programose keliamus ugdymosi tikslus ir numatytus rezultatus. Pripažįstamos mokinio savarankiškai (savaiminio mokymosi būdu), dalyvaujant neformaliojo švietimo programose ir kitoje veikloje įgytos kompetencijos.
3. Kompetencijos, ypač nuostatų dėmuo, vertinamos ir įsivertinamos mokinių ir mokytojo sąveikoje, dialoguose, diskusijose, renkant ir kaupiant kokybinius kompetencijų įrodymus (mokinių darbai, įvertinimai, įsivertinimai, komentarai, refleksijos) vertinimo aplankuose (taip pat ir e. aplankuose). Mokykloje veikia individualios pažangos stebėsenos sistema.
4. Kognityvinių gebėjimų vertinimas (diagnostinio vertinimo užduotys, kontroliniai ir kiti vertinimo darbai, tarptautiniai ir nacionaliniai mokinių pasiekimų tyrimai ir patikrinimai) vykdomas taikant mokiniams iš anksto žinomus, su jais aptartus kriterijus ir apima tris dėmenis:

7.1. žinias ir supratimą (faktai, informacija, sąvokos, dėsningumas, teiginiai, simboliai, vienetai, pavyzdžiai, reikalingos priemonės), kurie būtini, kad mokiniai sėkmingai įsitrauktų į pažintines veiklas. Vertinant faktines žinias, tikrinama, kaip mokiniai įsimena, atpažįsta, apibrėžia, aprašo, nusako, iliustruoja pavyzdžiais, pasirenka priemones;

7.2. žinių taikymo gebėjimus, kurie apima įvairių situacijų supratimą ir žinių panaudojimą problemoms tose situacijose spręsti. Vertinami mokinių gebėjimai palyginti, priešpriešinti, klasifikuoti, modeliuoti, susieti, interpretuoti, rasti sprendimus, paaiškinti, parodant supratimą;

7.3. aukštesniuosius mąstymo gebėjimus, būtinus, sprendžiant problemas, kuriant paaiškinimus, darant išvadas, priimant sprendimus, perkeliant įgytas žinias į naujas situacijas. Vertinami gebėjimai analizuoti, apibendrinti, interpretuoti, integruoti žinias, numatyti, prognozuoti, sudaryti, sukurti, formuluoti išvadas, apibendrinti informaciją ir pritaikyti naujoms situacijoms, kritiškai vertinti, argumentuoti, reflektuoti.

8. Kriterijus vertinimui ugdymo(si) procese nustato mokytojai arba patys mokiniai, padedami mokytojo. Diagnostinių testų, tarptautinių ir nacionalinių mokinių pasiekimų tyrimų ir patikrinimų vertinimo kriterijai apibrėžiami iš anksto, kad mokiniai su mokytojais juos galėtų aptarti ir išsiaiškinti.

**VERTINIMAS UGDYMO PROCESE**

1. Vertinimui neturi įtakos mokinio apranga (išskyrus kūno kultūros pamokose), pasaulėžiūra, visuomeninė padėtis, ankstesni pasiekimai.
2. Pusmečio pažymių (įvertinimų) minimalus kiekis priklauso nuo dalyko savaitinių valandų.

1 val. – 2 pažymiai (įvertinimai)

2 val. – 3 pažymiai (įvertinimai)

3 val. – 4 pažymiai (įvertinimai)

4 val. – 5 pažymiai (įvertinimai)

5 val. – 6 pažymiai (įvertinimai)

6 val. – 7 pažymiai (įvertinimai)

1. val. – 8 pažymiai (įvertinimai)
2. Pažymiai (įvertinimai) išdėstomi tolygiai per pusmetį.
3. Mokinys neatestuojamas, jeigu daugiau kaip pusė pamokų praleistos be pateisinamos priežasties ir už neišklausytą kursą neatsiskaityta iki pusmečio pabaigos arba vasaros darbus apibendrinančio Mokytojų tarybos posėdžio pagal mokytojo pateiktus reikalavimus. Įvertinimas „neatestuota“, atliekant klasės pažangumo apskaitą, priskaičiuojamas prie neigiamo įvertinimo, t.y. 2.
4. Mokslo metų pradžioje mokiniai ir tėvai (jeigu pageidauja) informuojami apie vertinimo formas, metodus ir būdus.
5. Vertinimo metodai ir būdai priklauso nuo dalyko specifikos: pradinis ugdymas (priedas Nr.1), lietuvių kalba (priedas Nr.2), matematika (priedas Nr.3), rusų kalba (priedas Nr. 4), anglų - vokiečių kalbos (priedas Nr.5), gamtos mokslai ir geografija (priedas Nr.6), muzika (priedas Nr.7), dailė (priedas Nr.8) istorija, pilietiškumo pagrindai (priedas Nr.9), technologijos (priedas Nr.10), kūno kultūra (priedas Nr.11), informacinės technologijos (priedas Nr.12), etika (priedas Nr.13), ekonomika (priedas Nr.14), tikyba (priedas Nr.15), žmogaus sauga (priedas Nr. 16).
6. Kontrolinės užduotys:
   1. Apie kontrolinio darbo laiką mokytojas praneša prieš savaitę, informaciją fiksuoją elektroniniame dienyne.
   2. Vieną dieną gali būti tik vienas kontrolinis darbas, bet ne daugiau kaip 3 per savaitę.
   3. Mokinys, kuris nerašė kontrolinio darbo, turi už jį atsiskaityti mokytojo nurodyta forma ir laikotarpiu.
   4. Jeigu mokinys ugdymo laikotarpiu per mokytojo numatytą laiką neatsiskaitė ir nepademonstravo pasiekimų, numatytų Pagrindinio ugdymo bendrosiose programose, jo pasiekimai prilyginami žemiausiam 10 balų sistemos įvertinimui „labai blogai“.
   5. Jeigu mokinys neatliko mokyklos numatytu laiku vertinimo užduočių (kontrolinių darbų ir kt.) dėl svarbių, mokyklos vadovo pateisintų priežasčių (pavyzdžiui, ligos), ugdymo laikotarpio pabaigoje fiksuojamas įrašas „atleista“. Tokiais atvejais mokiniams, sugrįžusiems į ugdymo procesą, turi būti suteikta reikiama mokymosi pagalba.
   6. Rekomenduojama mokinių testus ir kontrolinius darbus kaupti mokytojui visus metus, tėvai gali su darbais susipažinti bet kuriuo metu.
   7. Kontrolinį darbą rekomenduojama pateikti taip, kad jame būtų nurodyta kiekvienos užduoties arba klausimo vertė taškais arba balais, kad mokinys galėtų įsivertinti.
   8. Rekomenduojama kontrolinį darbą perrašyti, jei už darbą daugiau nei pusė mokinių buvo įvertinti nepatenkinamai.
7. Mokykla Nacionaliniame mokinių pasiekimų patikrinime dalyvauja mokyklos savininko teises ir pareigas įgyvendinančios institucijos (valstybinės mokyklos biudžetinės įstaigos) arba mokyklos vadovo sprendimu. Mokinio pasiekimų rezultatai neįskaičiuojami į ugdymo laikotarpio (trimestro, pusmečio) įvertinimą.
8. Netikrinamos mokinių žinios pirmą dieną po atostogų.
9. Sąsiuvinio, vadovėlio ir kitų reikalingų pamokai priemonių neturėjimas, jeigu tai kartojasi sistemingai, gali turėti įtakos galutiniam pažymiui.
10. Likus mėnesiui iki pusmečio pabaigos klasių auklėtojas papildomai informuoja tėvus apie galimus mokinio nepatenkinamus pusmečio pažymius. Ypač blogi mokinio akademiniai rezultatai gali būti aptariami išplėstiniame mokyklos administracijos arba VGK posėdyje.
11. Mokinys, kuriam gresia nepatenkinamas pažymys, yra mokytojo dėmesio centre, su juo dirbama papildomai dalykinės pagalbos valandų metu.
12. Mokiniui arba tėvams paprašius, mokytojas turi pažymį motyvuoti.
13. Ginčo klausimus sprendžia direktorius arba pavaduotojas ugdymui, dalyvaujant mokytojui, mokiniui ir mokinio tėvų atstovui.

**VERTINIMAS PRADINIO UGDYMO PROGRAMOJE**

1. Numatydamas 1 klasės mokinių pasiekimus ir vertinimą, mokytojas susipažįsta su priešmokyklinio ugdymo pedagogo ar jungtinės grupės ikimokyklinio ugdymo auklėtojo, švietimo pagalbos specialisto, jeigu buvo teikta pagalba, parengtomis rekomendacijomis pradinių klasių mokytojui apie vaiko pasiekimus.
2. Pradinio ugdymo procese prioritetas teikiamas mokymąsi palaikančiam vertinimui. Vertinami mokinio individualūs pasiekimai ir pažanga, nelyginama su kitų mokinių pasiekimais.
3. Pradinio ugdymo programoje mokinių pažangai ir pasiekimams fiksuoti ir vertinimo informacijai pateikti naudojami komentarai. Mokinių pasiekimai pažymiais nevertinami.
4. Mokiniui, baigiant pradinio ugdymo programą, mokytojas parengia mokinio Pradinio ugdymo programos baigimo pasiekimų ir pažangos vertinimo aprašą, kuris padeda užtikrinti kiekvieno mokinio sėkmingą perėjimą prie mokymosi pagal pagrindinio ugdymo programą.
5. Vertinant kiekvieno mokinio pasiekimus, atsižvelgiama ir į ugdytinio vertybinių nuostatų formavimąsi,  jo norą mokytis, individualias pastangas, o svarbiausia – į daromą pažangą.
6. Pasiekimų lygiai suskirstyti į nepatenkinamą, patenkinamą, pagrindinį ir aukštesnįjį vadovaujantis:

-          mokinio savarankiškumo,

-          kūrybiškumo,

-          gebėjimo analizuoti, apibendrinti, vertinti,

-          įgytų žinių kiekio,

-          noro mokytis, tobulėti kriterijais.

28.1. Mokytojas periodiškai žodžiu ir raštu teikia mokiniams informaciją apie jų sėkmę ir daromą pažangą. Pastabos, komentarai, atkreipiantys dėmesį į netikslumus, klaidas, įrašomi pratybų ir kituose sąsiuviniuose. Mokinių pasiekimai aprašomi trumpais komentarais elektroniniame dienyne.

28.2. Mokinių pusmečių ugdymo(si) pasiekimai fiksuojami elektroniniame dienyne lygiais: aukštesnysis, pagrindinis, patenkinamas, nepatenkinamas. Fiksuojant metinį įvertinimą privalu laikytis idiografinio vertinimo principų.

28.3. Dorinio ugdymo pasiekimai įrašomi atitinkamoje Dienyno skiltyje, nurodoma padaryta arba nepadaryta pažanga: „p. p.“ arba „n. p.“;

**VERTINIMAS PAGRINDINIO UGDYMO PROGRAMOJE**

1. Pagrindinio ugdymo programos dalykų mokytojai susipažįsta su kiekvieno mokinio Pradinio ugdymo programos baigimo pasiekimų ir pažangos vertinimo aprašu ir užtikrina ugdymosi tęstinumą.
2. Mokinių žinių ir supratimo, žinių taikymo ir aukštesniųjų mąstymo gebėjimų vertinimo informacijai užrašyti naudojami pažymiai (1-10), komentarai, kaupiamieji darbai ir vertinimai.
3. Rugsėjo mėnesį mokiniams, pradedantiems pagrindinio ugdymo programą bei naujai atvykusiems mokytis, pažymiai nerašomi, pasiekimai vertinami ideografinio vertinimo principu. Pasiekimai fiksuojami aprašomuoju būdu pastabų skiltyje. Vartojamos tokios sąvokos: puiku, labai gerai, gerai, pakankamai gerai, patenkinamai, pasistenk. Pagrindinio ugdymo programos mokiniams mokytojas gali už aukštus pasiekimus įrašyti 7-10 balų.
4. Adaptacinio periodo metu skatinamas mokytojų dalykininkų ir pradinių klasių mokytojų bendradarbiavimas.
5. Mokytojas, vertindamas mokinių pasiekimus muzikos, dailės, kūno kultūros, technologijų ugdyme, ypač atsižvelgia į vaiko pastangas.

Mokinių, kurie mokosi anglų kalbos pagilinto ugdymo modulyje, pasiekimai vertinami pažymiu, mokinių, kurie mokosi spragų išlyginimo arba kūrybinės veiklos moduliuose, pasiekimai vertinami įskaita.

Dorinis ugdymas ir žmogaus saugos mokymas vertinami įskaita.

1. Atskirų dalykų mokytojai nustato rodiklius (pastangos, namų darbai, lankomumas, dalyvavimas mokyklos, miesto, respublikos konkursuose ir kt.), pagal kuriuos bus kaupiami arba rašomi atskiri pažymiai.
2. Kiekvienas mokytojas nurodo, kokią formą (pliusų/minusų, iš trijų „mažų“ pažymių rašomas vienas ir kt.) pasirenka kaupiamajam pažymiui parašyti.

**SPECIALIŲJŲ POREIKIŲ MOKINIŲ MOKYMOSI PASIEKIMŲ IR PAŽANGOS VERTINIMAS**

1. Vertinant specialiųjų ugdymosi poreikių turinčių mokinių pasiekimus ir pažangą, remiamasi bendrosiose ugdymo programose apibrėžtais mokymosi pasiekimais arba konkrečiam mokiniui pritaikytoje ugdymo programoje numatytais pasiekimais.

30.1. Specialiųjų poreikių mokinių mokymosi pasiekimų vertinimas – tai nuolatinis informacijos apie mokinio mokymosi pažangą ir pasiekimus kaupimas ir apibendrinimas, analizavimas.

30.2.Vertinant specialiųjų poreikių mokinių ugdymo rezultatus, atsižvelgiama į individualius skirtumus (psichologinius, suvokimo, mąstymo, atminties, dėmesio, temperamento), nuo kurių priklauso, kokių ugdymosi rezultatų gali pasiekti mokinys.

30.3. Mokiniai, turintys specialiųjų  ugdymosi poreikių, ugdomi pagal jų gebėjimams pritaikytą ugdymo programą. Vertinama specialiųjų poreikių mokinio pasiekimai, o ne mokymosi sunkumai. Mokinių pasiekimų lygmenį rodo ne įvertinimo balai, bet programos tikslai (vadinasi, tą patį balą gavusio asmens pasiekimai bus kitokie). T.y. vertinama kiekvieno vaiko individuali pažanga.

30.4. Jei mokinys daro akivaizdžią pažangą ir jo pasiekimai yra aukštesni nei patenkinamo pasiekimų lygmens, mokyklos VGK svarstoma apie galimybę atsisakyti programos pritaikymo. Taip pat VGK nagrinėja atvejus, kai mokinys, kuriam pritaikoma dalyko programa, negali pasiekti pažangos. Jei mokinys nuolat gauna labai gerus arba nepatenkinamus pažymius individualizuota programa koreguojama.

30.5. Mokinio, besimokančio pagal individualizuotą programą, žinios vertinamos remiantis ta pačia vertinimo sistema, kaip ir visų klasės mokinių, tik individualizuotos programos lygiu. Jei mokinys gerai atliko jam skirtas užduotis, pasiekė jo programoje numatytus tikslus, įgijo reikiamus įgūdžius, jis turi teisę gauti patį geriausią įvertinimą, kurį gautų bet kuris kitas jam skirtas užduotis atlikęs mokinys. Ugdymo sistemoje diferencijuojamasis veiksnys yra programa, bet ne pažymys, kuris atspindi mokymosi kokybę. Vertinimo užduotys atitinka tai, ko buvo mokomi. Individualizuojant mokymo turinį pagal moksleivio išgales, atitinkamai individualizuojamas ir šių mokinių vertinimas.

30.6. Specialiųjų poreikių mokiniui specialiųjų pratybų metu gavus atitinkamą kaupiamųjų balų skaičių, jie sudaro vieną pažymį, kuris rašomas į dienyną ir įskaitomas į atitinkamo dalyko programos pasiekimų įvertinimą. Kaupiamąjį balą sudaro: specialiųjų poreikių mokinio žinių ir gebėjimų įvertinimas specialiųjų pratybų metu, aktyvumas, namų darbai, pastangos atlikti užduotis, pagalba draugui, rašto darbų tvarkingumas. Pagalbiniais vertinimo kriterijais, už kuriuos mokinys galėtų gauti papildomus balus galėtų būti: užduotis atlieka be mokytojo pagalbos, užduotis atlieka, nesinaudodamas pavyzdžiais, taisyklėmis, vadovėliu, aktyvus pamokoje, dalyvauja frontalioje, grupinėje veikloje, pasirengęs pamokai (turi rašymo priemonę, vadovėlį, sąsiuvinį ir pan.), turi mokymosi motyvaciją, stengiasi atlikti daugiau užduočių, jas atlieka kruopščiai, sukaupia dėmesį ir pan.

30.7. Specialiųjų poreikių mokinių, besimokančių pagal pritaikytas, individualizuotas programas, ugdymo rezultatai aptariami mokyklos VGK posėdžiuose.

**INFORMACIJOS RINKIMO, FIKSAVIMO IR PANAUDOJIMO TVARKA**

1. Mokinių pasiekimų ir pažangos vertinimo informacija, gaunama ugdymo procese, panaudojama, nustatant mokinių mokymosi poreikius, pritaikant ugdymo turinį individualiai mokiniui, mokinių grupei ar klasei, aptariant mokymosi pasiekimus ir pažangą su mokiniais ir jų tėvais (globėjais, rūpintojais).
2. Duomenys apie mokinių pasiekimus, gauti, atliekant tarptautinius ir nacionalinius mokinių pasiekimų tyrimus, diagnostinius testus, panaudojami, informuojant tėvus (globėjus, rūpintojus) ir visuomenę apie bendrojo ugdymo kokybę ir rezultatus, rengiant formaliojo ir neformaliojo švietimo programas, kuriant mokymo(si) medžiagą, aprūpinant mokyklą priemonėmis, tobulinant mokytojų kvalifikaciją.
3. Mokinių pažangos ir pasiekimų vertinimui taikomi šiuolaikiniai informacijos rinkimo būdai: aplankas, aprašai, kompiuterinės priemonės ir kt. Mokytojas pasirenka, kokią iliustracinę medžiagą rinks. Atskirų dalykų mokytojai derina tarp savęs informacijos rinkimo būdus.
4. Mokinių pažanga ir pasiekimai fiksuojami elektroniniame dienyne.
5. Informacija apie mokinių pažangą ir pasiekimus panaudojama individualaus darbo su mokiniu, mokinių grupe, mokytojo ir mokyklos darbo kokybės vertinimui.
6. Tėvai (globėjai) informuojami apie vaiko mokymąsi pagal reikalą, bet ne rečiau kaip 3 kartus per mokslo metus.
7. Informacija teikiama individualiai ( inicijuoja dalykų mokytojai ir klasės auklėtojas) ir klasės bei mokyklos bendruomenės narių susirinkimo metu.
8. Kiekvienos klasės pradinio ir pagrindinio ugdymo mokinių pasiekimų ir pažangos vertinimo formų dermės užtikrinimas (ypatingai mokytojams, dirbantiems su toje pačioje klasėje ugdomais mokiniais) aptariamas mokinių rudens arba žiemos atostogų metu, dalyvaujant klasės auklėtojui, pagalbos mokiniui specialiastams, visų dalykų mokytojams.

**BAIGIAMOSIOS NUOSTATOS**

1. Per mokslo metus ar metų pabaigoje vertinimo nuostatų efektyvumas aptariamas mokytojų ir/ar mokyklos taryboje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_